## Finalitzen les labors de neteja contractades pel Consell en les tres àrees industrials d’Aldaia afectades per la riuada

*** Brigades especialitzades han adequat accessos, vials i voreres i han retirat llot i objectes voluminosos en el Coscollar, la Lloma i el Pou
* La consellera d’Indústria destaca la importància de posar a punt i recuperar les àrees industrials per a reactivar l’economia**

Les brigades especialitzades contractades per la Conselleria d’Innovació, Indústria, Comerç i Turisme, a través d’Ivace+i, han finalitzat les labors de neteja en les àrees industrials el Coscollar, la Lloma i el Pou d’Aldaia afectades a conseqüència de la riuada.

Des de l’11 de novembre s’han desplegat en estes àrees empresarials equips de neteja que han dut a terme actuacions de retirada de llot, arrossegaments i objectes voluminosos de vials i accessos, així com l’aigualeig de carrers i voreres.

Per a fer-ho, han comptat amb dos màquines pesades (retroexcavadores), sis camions banyera i la intervenció de sis operaris per dia de treball. Totes les actuacions s’han dut a terme en coordinació amb l’Ajuntament d’Aldaia.

Per a la consellera d’Innovació, Indústria, Comerç i Turisme i presidenta de l’Ivace, Marián Cano, és fonamental posar a punt i recuperar les àrees industrials per a reactivar l’economia dels municipis.

En este sentit, ha destacat que estes actuacions de neteja “tenen com a objectiu ajudar els municipis afectats i les seues empreses i pimes facilitant-los un entorn i condicions propícies per a la represa de les seues activitats productives i per a contribuir a la tornada a la normalitat al més prompte possible”. I ha continuat: “A més, amb estes es garantixen unes condicions mínimes de seguretat i salubritat per a les persones treballadores”.

**Contracte emergència neteja**

Els treballs d’Aldaia s’emmarquen en el contracte d’emergència del Consell per a netejar les àrees industrials que han resultat danyades a conseqüència de les inundacions del 29 d’octubre, per valor d’1,16 milions d’euros.

Este contracte permet condicionar les àrees empresarials per a reprendre l’activitat. S’han iniciat en 26 àrees industrials amb la mobilització de 25 brigades especialitzades, prop de 100 vehicles i més de 100 operaris.

Després de finalitzar en el Polió, Sant Francesc i el Carrascal Est de Beniparrell, i la Lloma, el Pou i el Coscollar d’Aldaia, es treballa a Riba-roja de Túria  (l’Oliveral), Albal (camí de la Marjal II, sector 2A, UE15 i UE18), Vereda Sud, Vereda Nord i el Carrascal Oest de Beniparrell i Catarroja (el Bony).

Les brigades especialitzades també estan actuant en l’àrea industrial de Massanassa, a Paiporta (la Mina, la Pascualeta i l’Estació), en el polígon industrial de Sedaví, a Algemesí (Cotes, el nucli, Copal i Pepe Miquel), a Quart de Poblet (sòl industrial A) i en la pedania del Forn d’Alcedo.

Pròximament, començaran a Picanya (Alqueria de Raga, Alqueria de Moret i Faitanar) i en el polígon de Benetússer. Així mateix, es preveu actuar en l’Hort de Calafre d’Albal i en el parc logístic, sector 12, sector 13, sector 14, Casanova i masia de Baló de Riba-roja de Túria. El termini d’execució estimat és de 30 dies, però podrà ampliar-se atenent els treballs necessaris en cada àrea industrial.

Fecha: 03/12/2024